**Informatīvais ziņojums**

**par Pasaules Bankas grupas kapitāla stiprināšanas pakotni**

1. **Globālās ekonomikas attīstība**

**Globālās ekonomikas izaugsmes tempi pakāpeniski palēnināsies.** 2018.gadā globālā ekonomiskā izaugsme saglabāsies stabila, sasniedzot 3.1 procentu, savukārt, nākamajos divos gados tā pakāpeniski palēnināsies līdz 2.9 procentiem 2020.gadā, ņemot vērā attīstīto valstu ekonomiskās izaugsmes tempa palēnināšanos un jaunattīstības un attīstības valstu, kas ir lielākās preču eksportētājas, ekonomikas atveseļošanās tempa samazināšanos. 2018.gadā ekonomiskā izaugsme attīstītajās valstīs prognozēta 2.2 procentu apmērā, bet jaunattīstības un attīstības valstīs 4.5 procentu apmērā. Savukārt, 2019. un 2020.gadā jaunattīstības un attīstības valstu ekonomiskā izaugsme sasniegs 4.7 procentus (1.attēls).[[1]](#footnote-1) Lēnāks attīstības progress pieaugošajās jaunattīstības valstīs var radīt spiedienu uz pārējām pasaules valstīm. Jaunās informāciju tehnoloģijas palielina cilvēku izpratni par labāku dzīvi, vienlaikus lēnāka izaugsme varētu mazināt attīstības progresu un radīt vēl lielāku nevienlīdzību starp valstīm, palielinot migrācijas spiedienu un ierobežojot tirdzniecību. Tam varētu būt tieša ekonomiska ietekme uz augsta ienākuma valstīm, ņemot vērā vidēju ienākumu valstu kā eksporta valstu pieaugošo nozīmi. Tāpat arī automatizēts darba process var mazināt darbavietu radīšanu jaunattīstības valstīs. Šīs tendences vienlaikus ar strauju iedzīvotāju skaita pieaugumu var radīt konfliktus, nestabilitāti, kā arī veicināt iedzīvotāju pārvietošanos un migrāciju, un tam var būt reģionāla un globāla ietekme.[[2]](#footnote-2)



*1.attēls. Globālā izaugsme attīstītajās un jaunattīstības/attīstības valstīs, % (Avots: WBG)*

**Pasaulē nabadzības samazināšanai ir panākts būtisks progress pēdējās divās dekādēs, izceļot vairāk kā miljardu cilvēku no galējas nabadzības, tomēr joprojām aptuveni 767 miljoni cilvēku atrodas galējā nabadzībā (zem USD 1,90 dienā).[[3]](#footnote-3)** Kopumā vidējais ienākumu līmenis ir pieaudzis, tai pašā laikā arī vidēja ienākuma valstīs joprojām ir aptuveni 500 miljoni galēji nabadzīgu iedzīvotāju, salīdzinot ar 280 miljoniem zemu ienākumu valstīs. Vidēja ienākuma valstīs aptuveni 1,6 miljardiem iedzīvotāju iztikas līmenis ir zemāks par USD 3,20 dienā.[[4]](#footnote-4) Augsta nevienlīdzība apdraud sociālo kohēziju un palielina vardarbības risku, kas bieži iziet ārpus valsts robežām. Nabadzīgākie iedzīvotāji kļūst grūtāk sasniedzami, tie arvien vairāk ir koncentrēti nestabilos un konfliktu skartos reģionos. Demogrāfiskās izmaiņas, urbanizācija, klimata pārmaiņas, konflikti un citi aspekti ietekmē iedzīvotāju pārvietošanos, jo īpaši zema ienākuma valstīs, kur iedzīvotāju skaita pieaugums pārsniedz iespējas radīt jaunas darba vietas. Saskaņā ar Pasaules Bankas grupas (turpmāk – WBG) datiem, sagaidāms, ka Subsahāras Āfrikā, Vidējos Austrumos un Ziemeļāfrikā (MENA), kā arī Dienvidāzijas reģionos, darbspējīgā vecuma iedzīvotāju skaits pieaugs par 3.4 miljoniem mēnesī (2.attēls).[[5]](#footnote-5) Nabadzīgākie iedzīvotāji ir arī vairāk pakļauti riskiem, ko rada klimata pārmaiņas, ar ierobežotām iespējām pielāgoties to ietekmei (3.attels).



*2.attēls. Darbaspēka pieaugums pārsniedz 3 miljonus mēnesī*

*Āfrikā, Tuvajos Austrumos un Ziemeļāfrikā, Dienvidāzijā (Avots: WBG, ANO)*



*3.attēls. Klimata pārmaiņu radītā ievainojamība.*

*Investīcijas, kas mērāmas triljonos, nepieciešamas, lai mazinātu un pielāgotos klimata pārmaiņām*

*(Avots: WBG, Globālās attīstības centrs / Center for Global Development)*

**Pasaules Bankas grupas[[6]](#footnote-6) kā Apvienoto Nāciju sistēmas institūcijas mērķis ir nabadzības samazināšana, dalībvalstu ilgtermiņa ekonomiskās attīstības veicināšana, dalībvalstu labklājības līmeņa uzlabošana un to izaugsmes sekmēšana.**[[7]](#footnote-7) WBG 2014./2015.gada darbības stratēģija nosaka WBG divus galvenos mērķus (*Twin Goals*): (1) mazināt galēju nabadzību pasaulē, līdz 3 procentiem samazinot to iedzīvotāju skaitu, kuru ienākumi dienā ir zem USD 1.90, un (2) veicināt ilgtspējīgu attīstību, uzlabojot ienākumu līmeni 40 procentiem no nabadzīgākajiem iedzīvotājiem katrā valstī.[[8]](#footnote-8) Pēdējo 25 gadu laikā WBG ir izdevies:

* samazināt galējas nabadzības slieksni pasaulē līdz 10 procentiem, savukārt līdz 2030. gadam galēja nabadzība samazināsies zem 3 procentiem (4.attēls);
* 60 valstīs (kas pārstāv 67 procentus no pasaules iedzīvotājiem) no 83 palielināt ienākumu līmeni 40 procentiem no nabadzīgākajiem valstu iedzīvotājiem;[[9]](#footnote-9)
* palielināt pasaules iedzīvotāju paredzamo dzīves ilgumu par sešiem gadiem;
* samazināt bērnu skaitu, kas neapmeklē skolu, par aptuveni 50 procentiem;
* samazināt mirstības īpatsvaru dzemdībās par 44 procentiem.[[10]](#footnote-10)



*4.attēls. Galējas nabadzības samazināšanās 2010-2030 (Avots: WBG)*

**Tā kā šis attīstības progress nav bijis vienmērīgs, tad ilgtspējīgas attīstības mērķu darba kārtība[[11]](#footnote-11) un WBG galvenie mērķi (*Twin Goals*) joprojām ir aktuāli visu ienākuma līmeņu valstīs**, īpaši ņemot vēra Subsahāras Āfrikas reģionu, kur aptuveni 40 procenti iedzīvotāju dzīvo uz galējas nabadzības robežas. Vidējais iekšzemes nevienlīdzības līmenis pasaulē šobrīd ir lielāks nekā pirms 25 gadiem, kas rada nestabilitāti. Saskaņā ar WBG datiem Gini koeficients, kas mēra ienākumu nevienlīdzību iekšzemē,[[12]](#footnote-12) laika posmā no 1988. līdz 1998.gadam strauji pieauga par sešiem punktiem (no 34 uz 40), un kopš tā laika nevienlīdzība pasaulē ir samazinājusies tikai par vienu punktu, 2013.gadā sasniedzot 39 punktus.[[13]](#footnote-13) Tādējādi globāli ienākumu nevienlīdzība iekšzemē uz vidējo iedzīvotāju 2013.gadā bija lielāka nekā pirms 25 gadiem.[[14]](#footnote-14)

**Attīstības problēmu risināšanai nepieciešams būtiski paplašināt resursu apjomu**. Atbilstoši WBG datiem attīstības problēmu mērogs ir apjomīgs: laika posmā no 2015. līdz 2030.gadam nepieciešami USD 2 triljoni gadā investīcijām infrastruktūrai jaunattīstības valstīs, USD 4 triljoni gadā nepieciešami investīcijām, lai īstenotu visus ilgtspējīgas attīstības mērķus, un kopumā 15 gadu periodā USD 23 triljoni vajadzīgi dažādās nozarēs, lai risinātu klimata pārmaiņas (5.attēls).[[15]](#footnote-15)



*5.attēls. Investīciju trūkums ilgtspējību attīstības mērķu sasniegšanai sektoru griezumā,*

*USD miljardi (Avots: WBG)*

**Tādējādi ir kritiska nepieciešamība veidot publiskā sektora finansējuma buferus un uzlabot publiskā sektora izdevumu kvalitāti**. Lai atvieglotu valdību bilances, ir nepieciešams stiprināt vietējo resursu mobilizāciju un uzlabot izdevumu efektivitāti. Ienākumu jomā daudzu zemu un vidēju ienākumu valstīm ir pārāk zems nodokļu slogs, lai varētu ilgtspējīgi finansēt valdību darbu un svarīgākās investīcijas. Lai tautsaimniecība varētu pielāgoties minētajām nozīmīgajām pārmaiņām, ir nepieciešama efektīva un taisnīga nodokļu un izdevumu sistēma. Vienlaikus svarīga ir arī privātā sektora loma attīstības veicināšanā. Ņemot vērā, ka publiskais sektors izolēti nespēj nodrošināt nepieciešamo investīciju apjomu, plašāk jāizmanto inovatīvie privātā sektora risinājumi. Privātais sektors ir arī vienīgais mehānisms, kas var radīt miljoniem jaunu darbavietu, reaģējot uz pieaugošā darbaspēka pieprasījumu. Publiskais un privātais sektors spēlē nozīmīgu lomu jauno tehnoloģiju radīšanā un ieviešanā. WBG ir iespējas un kapacitāte risināt šādas globālas problēmas, nodrošinot pasaules un vietējā līmeņa ekspertīzi, lai nacionālā līmenī pielāgotu pasaules labāko praksi un tehnoloģijas; padziļinātu analītisko un finanšu ekspertīzi un praktisko pieredzi, un daudznozaru pieeju un iespēju strādāt gan valsts, gan privātajā sektorā.

**WBG ir lielākā attīstības institūcija, kuras akcionāri ir 189 dalībvalstis.**[[16]](#footnote-16) Lielākie akcionāri ir ASV ar 16.3 procentu pārstāvību, Japāna - 7.03 procenti, Ķīna - 4.54 procenti, Vācija - 4.12 procenti, Francija - 3.86 procenti, Lielbritānija - 3.86 procenti un Ziemeļu un Baltijas valstu grupa - 3.15 procenti, savukārt atlikušos 57.14 procentus sastāda pārējās pasaules valstis (6.attēls).



*6.attēls. Pārstāvība WBG (Avots: WBG)*

**Kopš dibināšanas, akcionāri ir iemaksājuši IBRD un IFC kapitālā USD 19 miljardus, kas attīstības finansējumam kumulatīvi ir nodrošinājis vairāk kā USD 900 miljardus** jeb USD 1.5 triljonus (reālā izteiksmē, piemērojot inflāciju) kā arī rezerves un pelņu aptuveni USD 50 miljardu apmērā, USD 28 miljardus nodrošinājusi grantos nabadzīgākajām valstīm, un piesaistītas privātā sektora investīcijas gandrīz USD 1 triljona apmērā (7.attēls). WBG nozīmīgā loma globālajā finanšu sistēmā un tās diversificētais portfelis nodrošina unikālas priekšrocības un iespējas piesaistīt finansējumu - sadarbībā ar privāto sektoru finansējuma piesaiste palielinās ar citu investoru mobilizēto līdzfinansējumu.

**

1. 2017.gada jūnija beigās IBRD apmaksātais kapitāls sastādīja USD 16 miljardus, no kuriem aptuveni USD 0.8 miljardi ir apmaksāti nacionālajā valūtā, ko daži akcionāri vēl nav iemaksājuši, līdz ar to neizmantojami aizdevumiem. IFC apmaksātais kapitāls – USD 2.5 miljardi;
2. noapaļots skaitlis, kas atspoguļo kumulatīvās saistības gadā no 1946.gada līdz 2017.gada 30.jūnijam;
3. tai skaitā ieņēmumu pārskaitījumi USD 21 miljarda apmērā uz IDA un Lieliem parādiem apgrūtinātām nabadzīgajām valstīm, USD 3 miljardi citiem trasta fondiem, kā arī USD 4 miljardi budžeta finansēti grantu pārskaitījumi uz trasta fondiem.

*7.attēls. IBRD un IFC pievienotā vērtība akcionāru ieguldījumam (Avots: WBG)*

**IBRD ir plaša reģionāla investīciju pārstāvība,** kas sastāda 26 procentu investīcijas Subsahāras Āfrikā, 16 procentus Dienvidāzijā, 16 procentus Latīņamerikā un Karību jūras salās, 15 procentus Eiropā un Centrālāzijā, 16 procentus Austrumāzijā un Klusā okeāna reģionā un 11 procentus Tuvajos Austrumos un Ziemeļāfrikā (8.attēls). 2017.gadā IBRD investīciju portfelis sastādīja USD 61.8 miljardus, no kuriem USD 16.2 miljardi investēti Subsahāras Āfrikā, USD 9.7 miljardi Latīņamerikā un Karību jūras reģionā, USD 9.7 miljardi Austrumāzijā un Klusā okeāna reģionā, USD 9.6 miljardi Dienvidāzijā un USD 7.1 miljards Tuvajos Austrumos un Ziemeļāfrikā.[[17]](#footnote-17) IFC investīciju portfelis 2017.gadā sastādīja USD 55 miljardus (palielinājās virs USD 3 miljardiem), tādējādi IFC saņēmējvalstīm nodrošināja 2.4 miljonus darbavietu, izsniedza aizdevumus mikro, mazajiem un vidējiem uzņēmumiem USD 411 miljarda apmērā, nodrošināja elektrību 79 miljoniem pasaules iedzīvotāju, gāzi 60 miljoniem iedzīvotāju un ūdeni 14 miljoniem iedzīvotāju. 2017.gadā IFC mobilizēja USD 7.5 miljardus investīcijām attīstības valstīs, tai skaitā USD 1.2 miljardus ar publisko-privāto partnerību.[[18]](#footnote-18)



*8.attēls. Reģionālais investīciju sadalījums IBRD (Avots: WBG)*

WBG sadarbības modelis nodrošina efektīvu valsts resursu izmantošanu, plaši piesaistot līdzekļus un mobilizējot kapitālu, un tādējādi WBG ar ierobežotu akcionāru kapitālu spēj nodrošināt liela apjoma finansējumu gan valdībām, gan privātajam sektoram.

1. **WBG politikas un finansēšanas pakotne**

***WBG politikas pakotne***

**WBG finanšu aizdošanas kapacitāte sastādīs vidēji USD 100 miljardus gadā.[[19]](#footnote-19)** WBG ir sasniegusi būtisku progresu tās galveno mērķu sasniegšanā,[[20]](#footnote-20) tomēr, lai sekmīgi īstenotu stratēģijas izpildi, WBG ir izstrādājusi politikas pakotni 2019.-2030.gadam, kas ietver jaunus un inovatīvus risinājumus WBG darbības stratēģijas mērķu īstenošanai, apvienojot uzlabotu finanšu kapacitāti un stiprinot WBG efektivitāti. Atbilstoši politikas pakotnei, kopumā laika posmā no 2019.-2030.finanšu gadam[[21]](#footnote-21) WBG finanšu aizdošanas kapacitāte sastādīs vidēji USD 100 miljardus gadā,[[22]](#footnote-22)nodrošinot sadarbības turpināšanu ar visām saņēmējvalstīm. Minētajā laika posmā IBRD finanšu aizdošanas kapacitāte sastādīs vidēji USD 32 miljardus gadā,[[23]](#footnote-23) kas ir vēsturiski lielākais ilgtermiņa vidējais pieaugums – par 15 procentiem. Mobilizējot privātā sektora finansējumu, IBRD finansēšanas kapacitāte palielināsies par papildus USD 190 miljardiem gadā. Savukārt IFC finanšu aizdošanas kapacitāte 2019.-2030.gadā sasniegs USD 33 miljardus gadā[[24]](#footnote-24) un USD 125 miljardus papildu finansējumu, tai skaitā mobilizējot privātās investīcijas.

WBG darbības stratēģija apliecina WBG apņemšanos risināt globālās attīstības problēmas un sasniegt būtisku progresu tās galveno mērķu (*Twin Goals*) īstenošanā, izvirzot četras galvenās prioritātes:

* + 1. **iesaistīt visas saņēmējvalstis**, nodrošinot atbalsta sniegšanu dažādu ienākumu saņēmējvalstīm - valstīm, kas ir zem graduācijas sliekšņa tiks nodrošināts finansējums USD 290 miljardu apmērā, tādējādi stiprinot saņēmējvalstu politikas un institūcijas, lai nodrošinātu to ilgtspējīgu graduāciju no IBRD, kā arī vairāk resursu tiks novirzīti zema un vidēja ienākuma valstīm, ar kopējo finansējumu USD 915 miljardu apmērā;
		2. **stiprināt WBG lomu globāli būtisko problēmu risināšanā**, nodrošinot WBG iesaisti krīžu vadībā un nestabilo, konflikta un vardarbības situāciju (FCV)[[25]](#footnote-25) risināšanā,[[26]](#footnote-26) klimata pārmaiņu risināšanā[[27]](#footnote-27) un dzimumu līdztiesības veicināšanā;[[28]](#footnote-28)
		3. **mobilizēt kapitālu un veicināt tirgu veidošanu,**[[29]](#footnote-29) piemērojot Kaskādes pieeju (*Cascade Approach*),[[30]](#footnote-30) izmantojot reformas, konsultācijas, riska mazināšanas instrumentus un pašu līdzekļu investīcijas privātā sektora risinājumu un kapitāla mobilizēšanai;
		4. **uzlabot WBG iekšējo pārvaldību**, stiprinot IBRD finanšu ilgtspējas ietvaru, uzlabojot WBG efektivitāti, īstenojot iekšējās reformas un administratīvā sloga mazināšanu, kā arī pārskatot WBG atalgojuma metodoloģiju un īstenojot ietaupījumus korporatīvajos iepirkumos.

**Aptuveni 75 procenti no WBG esošā kapitāla ir iegūti no pašu kapitāla un sagaidāms, ka kapitāla stiprināšanas pakotne saglabās šo bilanci 2019.-2030.gadā.** Tiek prognozēts, ka 2018.-2030.gadā IBRD un IFC palielinās savas rezerves, sasniedzot USD 33 miljardus, kas 2,5 reizes pārsniedz plānoto kapitāla palielinājumu (USD 13 miljardi), veidojot 72 procentus no kopējā IBRD un IFC kapitāla pieauguma attiecīgajā periodā. Plānotais ienākumu un rezervju pieaugums, ko papildinās kapitāla stiprināšanas pakotne, nodrošinās, ka 2019.-2030.gadā katra akcionāra ieguldījums IBRD un IFC turpinās augt. Tiek prognozēts, ka kapitāla palielinājums USD 13 miljardu apmērā 2019.-2030.gadā pieaugs 25 reizes, ģenerējot papildus finansējumu USD 315 miljardu apmērā, tai skaitā mobilizējot USD 110 miljardus. IBRD un IFC ieviesīs arī jaunus efektivitātes stiprināšanas pasākumus, nodrošinot papildu ietaupījumus USD 1.8 miljardu apmērā, tai skaitā, pārskatot atalgojuma metodoloģiju un mazinot administratīvo slogu. Tādējādi kapitāla stiprināšanas pakotne sniedz ieguvumus visiem akcionāriem WBG darbības stratēģijā noteikto mērķu sasniegšanai.

***WBG finansēšanas pakotne***

**2018.gada 21.aprīlī WBG Attīstības komiteja *(Development Committee)[[31]](#footnote-31)* apliecināja fundamentālu reformu nepieciešamību, lai WBG varētu nodrošināt finansiāli ilgtspējīgu attīstības sadarbības rezultātu sasniegšanu.** Attīstības komiteja atzina, ka WBG ir izstrādājusi mērķtiecīgu stratēģiju ilgtspējīgu attīstības mērķu sasniegšanai, un ir apņēmusies veikt nepieciešamās izmaiņas – īstenot WBG darbības stratēģijas reformas un stiprināt WBG finanšu kapacitāti atbilstoši WBG ziņojumam pilnvarniekiem uz 2018.gada pilnvarnieku Pavasara sanāksmi “Ilgtspējīgs finansējums ilgtspējīgai attīstībai: Pasaules Bankas grupas Kapitāla pakotnes priekšlikums”, kā arī apstiprināja rekomendāciju īstenot IBRD un IFC vispārējo kapitāla palielināšanu (*General Capital Increase* - GCI). Atbilstoši pilnvarniekiem sagatavotā WBG ziņojuma par akciju pārskatīšanu[[32]](#footnote-32) rekomendācijai Attīstības komiteja apstiprināja arī IBRD selektīvo kapitāla palielināšanu (*Selective Capital Increase* - SCI), kā rezultātā tiks nodrošināts līdzsvarots dalībnieku akciju sadalījums, mazinot atsevišķu dalībnieku nepietiekamo pārstāvību. Savukārt ar IFC selektīvā kapitāla palielināšanu tiks pilnvērtīgāk salāgots dalībnieku akciju sadalījums starp IBRD un IFC.

**Iemaksas kapitālā tiek aprēķinātas atbilstoši IBRD dinamiskajai formulai**, kas iekļauj divus rādītājus – ekonomiskā svara rādītāju ar 80 procentu svaru un iemaksu IDA rādītāju ar 20 procentu svaru. Ekonomiskais svars tiek noteikts pēc piecu gadu IKP rādītāja, izmantojot tirgus valūtas maiņas kursu (60 procenti) un pirktspējas paritāti (40 procenti). IDA iemaksu rādītājs tiek noteikts atkarībā no iemaksām IDA pēdējos trīs resursu papildināšanas periodos (80 procenti) un agrākām iemaksām IDA (20 procenti). Formulas rezultātam tiek piemērots 0,95 kompresijas koeficients, lai līdzsvarotu aprēķināto akciju sadalījumu starp ekonomiski attīstītajām valstīm un valstīm ar mazattīstītu ekonomiku. IFC akciju sadalījums vēsturiski ir bijis sasaistīts ar IBRD akciju sadalījumu, tomēr laika gaitā akciju sadalījuma līdzsvars starp IBRD un IFC novirzījās. Līdz ar to, lai salāgotu IFC akciju sadalījumu tām dalībvalstīm, kuru akciju sadalījums IFC ir zemāks par akciju sadalījumu IBRD, tiks piemērota IFC selektīvā kapitāla palielināšana.

**WBG finansēšanas pakotne paredz kapitāla palielināšanu kopumā par USD 13 miljardiem**, kas ietver IBRD apmaksātā (*paid-in*) kapitāla palielināšanu par USD 7,5 miljardiem, IFC apmaksātā (*paid-in*) kapitāla palielināšanu par USD 5.5 miljardiem, kā arī IBRD kapitāla uz pieprasījumu (*callable*) palielināšanu par USD 52.6 miljardiem, kas tiks īstenota kā vispārējā kapitāla palielināšana (GCI) un selektīvā kapitāla palielināšana (SCI). IFC gadījumā plānots arī veikt nesadalītās peļņas konvertāciju apmaksātajā kapitālā un Statūtu grozījumus. Paralēli šim procesam plānots veikt akciju un balsstiesību pārskatīšanu, nodrošinot līdzsvarotāku sadalījumu starp dalībniekiem un vienotu pieeju IBRD un IFC.

Rezolūcijas pilnvarniekiem par kapitāla palielināšanu iesniegtas 2018.gada 7.jūnijā, nosakot, ka parakstīšanās uz akcijām un to apmaksa jāveic vēlākais piecu gadu laikā no rezolūciju apstiprināšanas. Pilnvarnieku balsojums par minētajām rezolūcijām jāveic līdz 2018.gada 1.oktobrim.

***IBRD finansēšanas pakotne***

**IBRD finansēšanas pakotne ietver kapitāla palielināšanu un iekšējo reformu īstenošanu.** Lai stiprinātu IBRD kapitāla kapacitāti IBRD biznesa izaugsmes nodrošināšanai, banka turpinās galvenokārt paļauties uz tās iekšējo rezervju ģenerēšanu, savukārt plānotā kapitāla palielināšana nodrošinās kapitāla pietiekamības rādītāju stiprināšanu aptuveni 30 procentu apmērā. IBRD ir piecas galvenās sviras finanšu kapacitātes stiprināšanai ar iekšējo reformu palīdzību - bilances optimizēšana,[[33]](#footnote-33) aizdevumu cenu palielināšana,[[34]](#footnote-34) uz ienākumiem balstītas formulas piemērošana IBRD pārskaitījumiem uz IDA,[[35]](#footnote-35) administratīvo izmaksu samazināšana[[36]](#footnote-36) un kapitāla palielināšana (9.attēls). Pēdējo divu gadu laikā IBRD vadība un direktoru valde ir veikusi būtisku darbu iekšējo reformu izvērtēšanā un īstenošanā IBRD finanšu kapacitātes uzlabošanai un papildus šo iekšējo reformu īstenošanai tiek paredzēta arī kapitāla palielināšana. IBRD kapitālu plānots palielināt kopā par USD 60.1 miljardiem kā vispārējo un selektīvo kapitāla palielināšanu.

* + **IBRD Vispārējā kapitāla palielināšana** (GCI) paredzēta USD 27.8 miljardu apmērā, emitējot 230,500 daļas (USD 120,635 nominālvērtībā), kas tiks proporcionāli piešķirtas visiem IBRD dalībniekiem, balstoties uz IBRD akciju sadalījumu pēc selektīvās kapitāla palielināšanas (SCI) USD 32.3 miljardu apmērā. Tā kā IBRD GCI apmaksātā kapitāla daļa sastāda 20 procentus,[[37]](#footnote-37) iemaksājamā summa kopumā sastādīs USD 5.6 miljardus no USD 27.8 miljardiem. Pārējā summa ir kapitāls uz pieprasījumu (*callable*). Rezolūcijas apstiprināšanai nepieciešamas trīs ceturtdaļas no kopējām balsstiesībām. Iemaksas veikšanas nosacījumi ietver, ka 2 procenti no apmaksājamā kapitāla ir jāiemaksā ASV dolāros un 18 procenti nacionālajā valūtā.
	+ **IBRD Selektīvā kapitāla palielināšana** (SCI) paredzēta USD 32.3 miljardu apmērā, sastādot 267,943 daļas[[38]](#footnote-38) (USD 120,635 nominālvērtībā). Tā kā SCI apmaksātā kapitāla daļa sastāda 6 procentus, iemaksājamā summa kopumā sastādīs USD 1.9 miljardus no USD 32.3 miljardiem. Pārējā summa ir kapitāls uz pieprasījumu (*callable*). Rezolūcijas apstiprināšanai nepieciešamas trīs ceturtdaļas no kopējām balsstiesībām. Iemaksas veikšanas nosacījumi ietver, ka 0.6 procenti no apmaksājamā kapitāla ir jāiemaksā ASV dolāros un 5.4 procenti nacionālajā valūtā.
	+ **Parakstīšanās.** Lai parakstītos uz IBRD kapitāla daļām, dalībniekiem piecu gadu laikā no GCI un SCI rezolūciju apstiprināšanas ir jāiesniedz nepieciešamie dokumenti (Parakstīšanās instruments, juridiskais atzinums *(Memorandum of Law)*, nacionālais pilnvarojums) un jāveic apmaksa par piešķirtajām daļām. Neiesniedzot nepieciešamos dokumentus un neveicot iemaksu kapitālā noteiktajā piecu gadu periodā, dalībnieki zaudēs iespēju parakstīties uz piešķirtajām daļām un tās tiks atgrieztas nepiešķirto daļu portfelī. Dalībniekiem būs jāiesniedz daļu parakstīšanās un apmaksas grafiks par katru kapitāla palielināšanas rezolūciju.

|  |  |  |  |  |  |
| --- | --- | --- | --- | --- | --- |
|  | **$13 mljrd. apmaksātā kapitāla palielināšana** | **Ieņēmumu pārskaitījumi** | **Budžets** | **Bilances optimizācija** | **Aizdevumu cenas** |
| **IBRD** | $7.5 mljrd. iemaksa kapitālā | IDA18 formulas piemērošana;Koncesijas aizdevumu izsniegšana no IBRD ieņēmumiem projektiem ar vispārējā sabiedriskā labuma komponenti $100 milj. gadā;  | Saglabāt izdevumu pārskatīšanas ietaupījumus;Turpināt ieviest $1.1 mljrd. apjoma un efektivitātes ietaupījumu palielināšanu līdz 2030.gadam; Ierobežot atalgojuma palielināšanu; | Īstenot neatkarīgā ārējā paneļa rekomendācijas;Turpināt aktīvu portfeļa pārvaldību;Turpināt izvērtēt inovatīvus bilances optimizācijas pasākumus; | Ieviest aizdevumu cenu palielinājumu, kas pielāgots dažādām ienākumu grupām; |
| **IFC** | $5.5 mljrd. iemaksa kapitālā | Pārskaitījumu uz IDA apturēšana;Ienākumu daļas izmantošana Tirgus izveides konsultāciju ietvarā u.c. konsultāciju pakalpojumu sniegšanai atbilstoši 2016.gada formulai; | Saglabāt izdevumu pārskata ietaupījumus;Turpināt ieviest $0.7 mljrd. apjoma un efektivitātes ietaupījumu palielināšanu līdz 2030.gadam;Ierobežot atalgojuma palielināšanu; | Turpināt aktīvu mobilizēšanas stratēģiju kapitāla uzturēšanai;Uzturēt sabalansētu portfeli;Turpināt aktīvu portfeļa pārvaldību, tai skaitā investīcijas privātkapitālā; | Uzturēt uz risku un tirgū balstītu pieeju cenu noteikšanā;Minimālu šķēršļu pieļaušana kapitāla atdevei katram investīciju produktu veidam. |

*9.attēls. IBRD un IFC finansēšanas pakotnes kopsavilkums*

***IFC finansēšanas pakotne***

**IFC finansēšanas pakotne ietver kapitāla palielināšanu un iekšējo reformu īstenošanu**, tai skaitā IFC pārskaitījumu uz IDA pārtraukšanu un iekšējos pasākumus efektivitātes stiprināšanai. IFC kapitāla pietiekamības rādītāju stiprināšanai ar iekšējo reformu palīdzību plānots ietaupīt līdz pat USD 1,7 miljardiem.Saskaņā ar IFC prognozēm, pārtraucot IFC pārskaitījumus uz IDA, IFC nesadalītās peļņas apjoms varētu tikt palielināts līdz pat USD 1 miljardam, tādējādi stiprinot IFC kapitāla pozīciju un samazinot citas kapitāla prasības. Papildus tam, IFC ir vairākas efektivitātes programmas, un paredzams, ka ar to palīdzību tiks samazināti izdevumi par aptuveni USD 420 miljoniem 2019-2030.gadā (10.attēls). Turklāt, palielinoties IFC aizdevumu apjomam, izmaksu ietaupījumi varētu palielināties līdz aptuveni USD 280 miljoniem, tādējādi, īstenojot efektivitātes stiprināšanas pasākumus, kopumā tiks ietaupīti USD 700 miljoni.

Iemaksas kapitāla palielināšanai USD 5.5 miljarda apmērā plānots veikt trīs posmos: vispārējā kapitāla palielināšana ar nesadalītās peļņas konvertāciju kapitālā (*Retained Earnings* - RE GCI),[[39]](#footnote-39) selektīvā kapitāla palielināšana (SCI) un vispārējā kapitāla palielināšana (GCI). Šāds risinājums ir izvēlēts, lai nodrošinātu efektīvāko veidu kapitāla palielināšanai.[[40]](#footnote-40)

* + **1.posms – nesadalītās peļņas konvertēšana apmaksātajā kapitālā (RE GCI).** Lai mazinātu starpību starp IFC akciju bilances vērtību un nominālvērtību, lielākā daļa (77 procenti jeb USD 17 miljardi) no nesadalītās peļņas tiks konvertēta apmaksātajā kapitālā, tādējādi palielinot akciju bāzi tiks sekmēta pakāpeniska akciju sadalījuma līdzsvarošana un jaunu akciju emitēšana nominālvērtībā. Līdz ar to plānots emitēt 16,999,998 jaunas IFC akcijas (USD 1,000 nominālvērtībā), kas tiks proporcionāli sadalītas dalībniekiem atbilstoši pašreizējam akciju sadalījumam. Līdz ar to iemaksa par RE GCI dalībniekiem nebūs jāveic.[[41]](#footnote-41) Rezolūcijas apstiprināšanai nepieciešamas četras piektdaļas no kopējām balsstiesībām.
	+ **2.posms – selektīvā kapitāla palielināšana (SCI)** paredz jaunu akciju emisiju ar iemaksu kapitālā, lai izlīdzinātu dalībnieku esošo IFC akciju sadalījumu ar IBRD akciju sadalījumu, tādējādi veicinot vienotu pieeju WBG, kā arī palielinot jaunattīstības valstu balsstiesību skaitu. Pašreiz 125 valstīm akciju sadalījums IFC ir zemāks nekā IBRD, kopumā sastādot 41 procentu no IBRD akciju sadalījuma. SCI ietvarā paredzēts palielināt kapitālu USD 0.92 miljardu apmērā, emitējot 919,998 akcijas (USD 1,000 nominālvērtībā), kas tiks sadalītas tām valstīm, kuru pārstāvība IFC ir zemāka par pārstāvību IBRD.[[42]](#footnote-42) Rezolūcijas apstiprināšanai nepieciešamas četras piektdaļas no kopējām balsstiesībām un nosacījums, ka ir apstiprināta rezolūcija par nesadalītās peļņas konvertēšanu apmaksātajā kapitālā.
	+ **3.posms – vispārējā kapitāla palielināšana (GCI),** kurā piedalās visi dalībnieki, izņemot lielāko akcionāru. GCI ietvaros tiks emitētas 4,579,995 akcijas (USD 1,000 nominālvērtībā), kas tiks proporcionāli piešķirtas visiem dalībniekiem atbilstoši to akciju sadalījumam pēc SCI (2.posma).[[43]](#footnote-43) Ar GCI palielinājumu USD 4.58 miljardu apmērā un piedāvāto SCI USD 0.92 miljardu apmērā, IFC apmaksātā kapitāla summa kopumā sastādīs USD 5.5 miljardus, kas pilnā apmērā iemaksājama ASV dolāros vai citā brīvi konvertējamā valūtā. Rezolūcijas apstiprināšanai nepieciešamas četras piektdaļas no kopējām balsstiesībām un nosacījums, ka ir saņemti 85 procenti no kopējām balsstiesībām IFC Statūtu grozījumiem.
	+ **IFC Statūtu grozījumi.** Paralēli IFC GCI paredzēts veikt IFC Statūtu grozījumus, palielinot nepieciešamo balsstiesību apjomu, kas turpmāk būs nepieciešams IFC kapitāla palielināšanas apstiprināšanai - no pašreizējiem 80 procentiem līdz 85 procentiem. Rezolūcijas apstiprināšanai nepieciešami 85 procenti no kopējām balsstiesībām un nosacījums, ka ir apstiprināta rezolūcija par IFC vispārējo kapitāla palielināšanu.
	+ **Parakstīšanās.** 16,999,998 daļas, kas tiks emitētas pēc nesadalītās peļņas konvertēšanas kapitālā, dalībniekiem tiks sadalītas automātiski. Lai parakstītos uz IFC daļām, kas emitētas GCI un SCI ietvaros, dalībniekiem jāiesniedz Parakstīšanās instruments (*Instrument of Subscription*) trīs gadu laikā no IFC GCI rezolūcijas apstiprināšanas. Ja trīs gadu laikā netiks iesniegts Parakstīšanās instruments, akcijas vairs nebūs pieejamas un tiks atgrieztas nesadalīto akciju portfelī. IFC SCI ietvaros emitētās akcijas jāapmaksā trīs gadu laikā, savukārt attiecībā uz IFC GCI ietvaros emitētajām akcijām dalībniekiem tiks doti papildus divi gadi (kopā pieci gadi no IFC GCI apstiprināšanas datuma), lai apmaksātu piešķirtās akcijas, ar nosacījumu, ka būs iesniegts Parakstīšanās instruments. Neapmaksātās akcijas tiks atgrieztas nesadalīto akciju portfelī. Dalībniekiem jāiesniedz akciju parakstīšanās un apmaksas grafiks par katru kapitāla palielināšanas rezolūciju.
1. **Ziemeļu un Baltijas valstu dalība WBG**

Visi akcionāri, ne tikai saņēmējvalstis, ir ieguvēji no ieguldījuma IBRD un IFC kapitāla stiprināšanā, kas nodrošinās kopējo sabiedrisko labumu, tai skaitā:

* **Kapitāla palielināšanas rezultātā WBG spēs nodrošināt pastiprinātu reaģēšanu uz nacionālajām, reģionālajām un globālajām krīzēm**, tādējādi ierobežojot blakusefektu (*spillover*) riskus. Kapacitāte pārvaldīt reaģēšanu uz krīzēm tiks nostiprināta, izmantojot IBRD Finanšu ilgtspējas ietvaru.[[44]](#footnote-44) IBRD un IFC palielinās resursus, lai iesaistītos nestabilās, konflikta un vardarbības skartās situācijās, jo īpaši, kad investīcijas veicina reģionālo un globālo stabilitāti.
* **WBG palielinās finansējumu, lai risinātu klimata pārmaiņas**. IBRD mērķis ir nodrošināt klimata ieguvumus, vidēji sasniedzot vismaz 30 procentus no kopējā finansējuma portfeļa 2020.-2023.gadā, šo mērķi saglabājot vai palielinot līdz 2030.gadam. Savukārt IFC mērķis ir līdz 2030.gadam palielināt investīcijas klimata jomā līdz 35 procentiem no finansējuma portfeļa. Paredzams, ka kopējie ikgadējie IBRD un IFC klimata ieguvumi būs 1,7 reizes lielāki nekā bez kapitāla palielināšanas scenārija, tādējādi sasniedzot USD 95 miljardus papildu ieguvumus klimata jomā 2020.-2030. gadā.
* **IBRD palielinās dzimumu nevienlīdzības mazināšanas pasākumu īpatsvaru** līdz 55 procentiem 2023.gadā ar mērķi to uzturēt vai palielināt līdz 2030.gadam. IFC četrkāršos ikgadējo finansējumu, kas paredzēts sievietēm un sieviešu vadītiem maziem un vidējiem uzņēmumiem 2018.-2030.gadā. Nepārtraukta WBG Dzimumu līdztiesības stratēģijas īstenošana palīdzēs būtiski ierobežot dzimumu nevienlīdzību.
* **WBG turpinās piesaistīt zināšanas un ekspertīzi**, lai atbalstītu tādu risinājumu izstrādi un apmaiņu, kas veicina lielāku ietekmi un stiprina sadarbību starp starptautiskajām attīstības bankām.

**Ziemeļu un Baltijas valstu grupa (*Nordic-Baltic Constituency -* NBC) veido septīto lielāko akcionāru WBG pēc balsstiesību skaita (3.15 procenti).** NBC grupas izpilddirektors pārstāv NBC valstu intereses WBG institūciju direktoru valdēs, savukārt NBC valstu birojs sadarbībā ar NBC valstu galvaspilsētām izstrādā kopējas pozīcijas par jautājumiem, kas tiek izskatīti izpilddirektoru valdes sēdēs. NBC grupa spēlē būtisku lomu WBG pārvaldībā, lai sadarbībā ar pārējiem akcionāriem nodrošinātu konstruktīvu bankas pārraudzību. NBC grupai WBG ir nozīmīga starptautiskā finanšu institūcija, jo tās darbības politika sasaucas ar NBC grupas attīstības sadarbības prioritātēm, tai skaitā attiecībā uz bankas finanšu ilgtspējas nodrošināšanu, galējas nabadzības mazināšanu un kopējas labklājības veicināšanu, klimata pārmaiņu radīto risku novēršanu, nestabilo un konflikta situāciju risināšanu, dzimumu līdztiesības veicināšanu un darbu ar iekšzemes resursu mobilizēšanu un nelikumīgu finanšu plūsmu novēršanu. NBC grupa aktīvi iesaistījās WBG darbības stratēģijas izstrādē, nodrošinot Ziemeļu un Baltijas valstu attīstības sadarbības prioritāro jautājumu iekļaušanu un īstenošanu.[[45]](#footnote-45) Arī WBG kapitāla stiprināšanas pakotnes izstrādes procesā NBC grupa izvirzīja vairākas prioritātes, kuras WBG būtu jānodrošina kapitāla stiprināšanas pakotnes īstenošanas ietvaros, tai skaitā:

* **Klimata jomā**: nodrošināt, ka līdz 2020.gadam vismaz 28 procenti no WBG projektiem tiek īstenoti klimata jomā, savukārt privātā kapitāla mobilizēšana investīcijām ar klimatu saistītos projektos līdz 2020.gadam tiek palielināta līdz 20 procentiem;
* **Dzimumu līdztiesības jomā**: nodrošināt, ka līdz 2018.gadam vismaz 70 procentiem no WBG projektiem ir iekļauts dzimumu līdztiesības kritērijs un līdz 2020.gadam WBG nodrošina EDGE sertifikācijas 2.līmeni;[[46]](#footnote-46)
* **Pārvaldības jomā**: izstrādāt operacionālu rīcības plānu, kā, apkarojot nelikumīgas finanšu plūsmas, tiks panākts progress nodokļu iekasēšanā, un kā tiks novērstas nelegālās finanšu plūsmas, kā arī līdz 2022.gadam nodrošināt, ka saņēmējvalstu stratēģijās ir ņemti vērā vietējo resursu mobilizācijas un nelikumīgo naudas plūsmu aspekti. Nodrošināt arī WBG politikas par ārzonu finanšu centru piemērošanu aizdevumu operācijās (IFC/MIGA) pārskatīšanu, ieviešot stingrākas prasības;
* **Nestabilās, vardarbības un konflikta skarto situāciju vietās**: palielināt WBG darbinieku skaitu un motivēt viņus strādāt nestabilās, vardarbības un konflikta skartās valstīs.
* **Iekšējās efektivitātes jomā**: līdz 2019.gadam (1) analizēt un piedāvāt pasākumus bankas institūciju (IFC, MIGA, IBRD, IDA) labākai integrācijai, piemēram, apvienojot kopīgās funkcijas; (2) nodrošināt efektīvu budžeta procesu un uzlabot ārējā finansējuma integrēšanu budžetā, kā arī iniciēt caurskatāmāku atalgojuma sistēmu.
* **Sadarbības jomā**: turpināt uzlabot sadarbību un koordināciju ar citiem attīstības partneriem, tai skaitā daudzpusējām attīstības bankām, ANO, divpusējiem donoriem, privāto sektoru.

**Kopš Latvijas iestāšanās WBG[[47]](#footnote-47) saņēmējvalsts statusā, WBG ir sniegusi attīstības palīdzību Latvijai kopumā 34 projektos**,[[48]](#footnote-48) turklāt finanšu krīzes laikā 2008.gadā WBG izsniedza aizdevumu Latvijai EUR 400 miljonu apmērā. Savukārt kopš 2012.gada Latvija ir saņēmusi tehnisko palīdzību no WBG jau esot donorvalsts statusā kopumā deviņos projektos. WBG intensīvi sadarbojas arī ar privāto sektoru, piedāvājot iespējas piedalīties gan WBG iekšējos korporatīvajos iepirkumos, kuru finansējums gadā ir līdz USD 2 miljardiem, gan iepirkumos projektu īstenošanai saņēmējvalstīs, kuru finansējums gadā ir līdz USD 20 miljardiem. Laika posmā no 2004.-2017.gadam WBG ir veicinājusi arī Latvijas uzņēmumu pakalpojumu un konsultāciju eksportu caur WBG īstenotajiem projektiem USD 29.28 miljonu apmērā, realizējot 64 projektus WBG saņēmējvalstīs.[[49]](#footnote-49) Pēdējo desmit gadu laikā Latvijas uzņēmēji ir piedalījušies WBG finansēto projektu īstenošanā tādās valstīs kā Afganistāna, Argentīna, Azerbaidžāna, Baltkrievija, Bangladeša, Gruzija, Kirgizstānas Republika, Krievija, Moldova, Tadžikistāna, Ukraina un Uzbekistāna. Kopš 2010.gada WBG ir piesaistījusi arī sešus konsultāciju pakalpojumu sniedzējus no Latvijas, kas piedalījās tehniskā atbalsta sniegšanā WBG saņēmējvalstīs. Papildus tam, WBG nodarbina 15 profesionāļus no Latvijas.

Pēdējo reizi IBRD kapitāla palielināšana tika veikta 2010.gadā un tās ietvaros Latvijas kapitāla daļa palielinājās par 370 akcijām USD 44,6 miljonu apmērā, tai skaitā veicot tiešu iemaksu apmaksātajā kapitālā USD 2,68 miljonu apmērā. Piedaloties IBRD un IFC kapitāla palielināšanā 2018.gada WBG kapitāla stiprināšanas pakotnes ietvaros, Latvija kopumā iegūs papildus 19,166 akcijas IFC nesadalītās peļņas konvertācijas, IBRD kapitāla uz pieprasījumu un apmaksātās kapitāla daļas palielināšanas rezultātā, tai skaitā veicot tiešu iemaksu IBRD un IFC apmaksātajā kapitālā kopā USD 9.52 miljonu apmērā piecu gadu laikā no 2020.gada. Kapitāla palielināšanas rezultātā Latvijas kapitāla daļa IBRD sastādīs 0.073 procentus, kas nodrošinās 0.098 procentus balsstiesības, savukārt Latvijas kapitāla daļa IFC sastādīs 0.08 procentus akcijas, kas nodrošinās 0.11 procentus balsstiesības. IBRD un IFC kapitāla palielināšana tiek plānota kā finansēšanas darījums, kam nav ietekmes uz valsts budžeta bilanci pēc nacionālās budžeta uzskaites metodoloģijas un vispārējās valdības budžeta bilanci atbilstoši Eiropas Kontu sistēmas metodoloģijai.

Latvijas attīstības sadarbības finansējuma saistības izriet no Eiropas Savienības (turpmāk – ES) ietvaros apstiprinātajām finansējuma saistībām. Atbilstoši šīm saistībām ES un tās dalībvalstīm kopā līdz 2030.gadam attīstības sadarbībai ir jāvelta 0.7 procenti no nacionālā kopienākuma (turpmāk - NKI), tajā skaitā 0.15–0.20 procentus no NKI novirzot vismazāk attīstītajām valstīm. Šie ES finansējuma mērķi izriet no ANO 2015.gada jūlijā pieņemtās Adisabebas Rīcības programmas. Latvijai attiecīgi līdz 2030.gadam attīstības sadarbībai jātiecas atvēlēt 0.33 procentus no NKI, kā arī 0.15–0.20 procenti no NKI jānovirza vismazāk attīstītajām valstīm. Lai nodrošinātu efektīvu palīdzības sniegšanu, Latvija atbalstu vismazāk attīstītajām valstīm sniedz caur daudzpusējiem attīstības sadarbības instrumentiem, tai skaitā ar WBG. Atbilstoši Attīstības sadarbības politikas pamatnostādnēm 2016.-2020.gadam, Latvija ir apņēmusies līdz 2020.gadam pakāpeniski palielināt Oficiālo attīstības palīdzību (turpmāk – OAP) līdz 0.17 procentiem no NKI. 2017.gada Latvijas OAP sasniedza 0.11 procentus, savukārt 2018.gada OAP mērķis ir 0.12 procenti un 2019.gada OAP mērķis ir 0.14 procenti. Latvijas dalība IBRD un IFC kapitāla palielināšanā sekmēs Latvijas 2020.gada OAP mērķa sasniegšanu, jo, atbilstoši prognozēm, veidos aptuveni 0.005 procentus no NKI, kā arī sniegs ieguldījumu Latvijas OAP saistību izpildē arī turpmākajos gados, tuvinot 2030.gada OAP mērķim un saistību pret ES izpildei.

**IBRD kapitāla palielināšana** (1., 3.tabula)

1. vispārējās kapitāla palielināšanas ietvaros paredzēts, ka Latvijas kapitāla daļa uz pieprasījumu (*callable*) palielināsies par USD 16,213,344, savukārt apmaksātā daļa (*paid-in*) palielināsies par 168 akcijām, par ko Latvijai jāveic tieša iemaksa kapitālā USD 4,053,336 apmērā;
2. selektīvā kapitāla palielināšanas ietvaros paredzēts, ka Latvijas kapitāla daļa uz pieprasījumu (*callable*) palielināsies par USD 11,906,675, savukārt apmaksātā daļa *(paid-in)* palielināsies par 105 akcijām, par ko Latvijai jāveic tieša iemaksa kapitālā USD 760,001 apmērā.

|  |  |
| --- | --- |
| Valsts | *Piešķirtās akcijas* |
| IBRD SCI | IBRD GCI |
| Zviedrija | 3 227 | 2 088 |
| Norvēģija | 1 938 | 1 390 |
| Dānija | 1 516 | 1 749 |
| Somija | 1 146 | 1 141 |
| Lietuva | 161 | 187 |
| **Latvija** | **105** | **168** |
| Igaunija | 89 | 113 |
| Islande | 69 | 164 |

*1.tabula: NBC grupas valstīm piešķirtās akcijas IBRD kapitāla palielināšanā (Avots: WBG)*

**IFC kapitāla palielināšana** (2., 3.tabula)

1. IFC nesadalītās peļņas konvertācijas rezultātā Latvija iegūs papildus 14,243 akcijas, par ko iemaksa kapitālā nebūs jāveic;
2. IFC vispārējās kapitāla palielināšanas ietvaros Latvijas akciju skaits palielināsies par 4,650 akcijām, par ko Latvijai jāveic tieša iemaksa USD 4,650,000 apmērā;
3. veicot IFC Statūtu grozījumus,tikspalielināts nepieciešamais balsstiesību apjoms, kas turpmāk būs nepieciešams IFC kapitāla palielināšanas apstiprināšanai - no pašreizējiem 80 procentiem līdz 85 procentiem.

|  |  |
| --- | --- |
| Valsts | **Piešķirtās akcijas** |
| **IFC RE GCI**  | **IFC GCI** | **IFC SCI** |
| Zviedrija | 178 042 | 58 131 | 0 |
| Norvēģija | 116 586 | 38 066 | 0 |
| Dānija | 122 913 | 45 115 | 17 566 |
| Somija | 103 986 | 33 952 | 0 |
| Lietuva | 15 508 | 5 063 | 0 |
| **Latvija** | **14 243** | **4 650** | **0** |
| Igaunija | 9 500 | 3 102 | 0 |
| Islande | 278 | 579 | 1 720 |

*2. tabula: NBC grupas valstīm piešķirtās akcijas IFC kapitāla palielināšanā (Avots: WBG)*



*3. tabula: Latvijas saistības IBRD un IFC vispārējā kapitāla palielināšanā (GCI) un selektīvā kapitāla palielināšanā (SCI)*

1. **Turpmākā rīcība**
2. Pieņemt zināšanai informatīvo ziņojumu.
3. Saskaņā ar likuma “Par Latvijas Republikas iestāšanos Starptautiskajā rekonstrukcijas un attīstības bankā, tās apvienotajās organizācijās un Eiropas rekonstrukcijas un attīstības bankā” 6.pantu, pilnvarot finanšu ministri Latvijas Republikas vārdā atbalstīt:
	1. Starptautiskās Rekonstrukcijas un attīstības bankas (IBRD) rezolūcijas „2018.gada Vispārējā kapitāla palielināšana” projektu, kas paredz vispārējā kapitāla palielināšanu;
	2. Starptautiskās Finanšu korporācijas (IFC) rezolūcijas “2018.gada Nesadalītās peļņas konvertācija un Vispārējā kapitāla palielināšana” projektu, kas paredz IFC nesadalītās peļņas konvertāciju apmaksātajā kapitālā un vispārējo kapitāla palielināšanu;
	3. Starptautiskās Finanšu korporācijas (IFC) rezolūcijas “Grozījums Korporācijas Statūtos” projektu, kas paredz IFC Statūtu grozījumus;
	4. Starptautiskās Finanšu korporācijas (IFC) rezolūcijas “2018.gada Vispārējā kapitāla palielināšana” projektu, kas paredz vispārējo kapitāla palielināšanu;
	5. Starptautiskās Rekonstrukcijas un attīstības bankas (IBRD) rezolūcijas „2018.gada Selektīvā kapitāla palielināšana” projektu, kas paredz selektīvo kapitāla palielināšanu;
	6. Starptautiskās Finanšu korporācijas (IFC) rezolūcijas “2018.gada Selektīvā kapitāla palielināšana” projektu, kas paredz selektīvo kapitāla palielināšanu;
4. Finanšu ministrijai likumprojektā „Par valsts budžetu 2020. gadam” iekļaut normu, kas paredz atļauju finanšu ministram palielināt Latvijas Republikas saistības pret IBRD Latvijas Republikas parakstītā kapitāla palielināšanai IBRD par USD 32 933 356 eiro ekvivalentā.
5. Finanšu ministrijai likumprojektā „Par valsts budžetu 2020. gadam” iekļaut normu, kas paredz atļauju finanšu ministram palielināt Latvijas Republikas saistības pret IFC Latvijas Republikas parakstītā kapitāla palielināšanai IFC par USD 4 650 000 eiro ekvivalentā.
6. Pieņemt zināšanai, ka IFC nesadalītās peļņas konvertācijas kapitālā rezultātā Latvijas apmaksātā kapitāla daļa IFC tiks palielināta par 14 243 akcijām.
7. Likumprojekta “Par valsts budžetu 2019.gadam” sagatavošanas procesā palielināt finansējumu Finanšu ministrijas ilgtermiņa saistībām 2020.gadam un turpmākajiem gadiem valsts budžeta apakšprogrammā 41.03.00 “Iemaksas starptautiskajās organizācijās” ieguldījumu veikšanai:
	1. IBRD vispārējā kapitāla palielināšanai 2020., 2021. un 2022.gadā par USD 810 667,2 eiro ekvivalentā jeb EUR 748 246 ik gadu un turpmākajos gados līdz 2024.gadam (ieskaitot) kopā par USD 1 621 334,4 eiro ekvivalentā jeb EUR 1 496 492;
	2. IBRD selektīvā kapitāla palielināšanai 2020., 2021. un 2022.gadā par USD 152 000,2 eiro ekvivalentā jeb EUR 140 297 ik gadu un turpmākajos gados līdz 2024.gadam (ieskaitot) kopā par USD 304 000,4 eiro ekvivalentā jeb EUR 280 594;
	3. IFC vispārējā kapitāla palielināšanai 2020., 2021. un 2022.gadā par USD 930 000 eiro ekvivalentā jeb EUR 858 390 ik gadu un turpmākajos gados līdz 2024.gadam (ieskaitot) kopā par USD 1 860 000 eiro ekvivalentā jeb EUR 1 716 780.
8. Saskaņā ar likuma “Par Latvijas Republikas iestāšanos Starptautiskajā rekonstrukcijas un attīstības bankā, tās apvienotajās organizācijās un Eiropas rekonstrukcijas un attīstības bankā” 6.pantu, pilnvarot tieslietu ministru pēc Parakstīšanās instrumenta un Finanšu ministrijas pieprasījuma saņemšanas sagatavot juridisko atzinumu (*Memorandum of Law*) IBRD un iesniegt to Finanšu ministrijai.
9. Pilnvarot finanšu ministru Latvijas Republikas valdības vārdā parakstīt Parakstīšanās instrumentus par Latvijas Republikas dalību IBRD un IFC kapitāla palielināšanā.
10. Finanšu ministrijai nodrošināt IFC rezolūcijas “Grozījums Korporācijas Statūtos” ienešanu Latvijas tiesību sistēmā, kā arī IBRD, IFC un Daudzpusējās investīciju garantiju aģentūras statūtu oficiālo publicēšanu.

Finanšu ministre D.Reizniece-Ozola

I.Forda, 67095585

Inga.Forda@fm.gov.lv

1. WBG Globālās ekonomiskās prognozes *(Global Economic Prospects)*, 2018.gada jūnijs, 43., 50.lp.; pieejams: <http://www.worldbank.org/en/publication/global-economic-prospects> [↑](#footnote-ref-1)
2. *Sustainable Financing for Sustainable Development: World Bank Group Capital Package Proposal,* 4.lp; [↑](#footnote-ref-2)
3. Pasaules Bankas grupas dati, pieejams: <http://www.worldbank.org/en/topic/poverty/overview>; [↑](#footnote-ref-3)
4. WBG ziņojums pilnvarniekiem uz 2018.gada Pavasara sanāksmi “Ilgtspējīgs finansējums ilgtspējīgai attīstībai: Pasaules Bankas grupas Kapitāla pakotnes priekšlikums” (*“Sustainable Financing for Sustainable Development: World Bank Group Capital Package Proposal”)*, 2.lp.; pieejams: <http://siteresources.worldbank.org/DEVCOMMINT/Documentation/23776700/DC2018-0002_PSustainableFinancing421.pdf> [↑](#footnote-ref-4)
5. Turpat*,* 3.lp.; [↑](#footnote-ref-5)
6. WBG sastāv no piecām institūcijām – 1945.gada izveidota Starptautiskā Rekonstrukcijas un attīstības banka (turpmāk – IBRD), Starptautiskā Attīstības asociācija (turpmāk – IDA), Starptautiskā Finanšu korporācija (turpmāk – IFC), Daudzpusējā investīciju garantiju aģentūra (turpmāk – MIGA) un Starptautiskais Investīciju strīdu izšķiršanas centrs (turpmāk – ICSID). IBRD un IDA nodrošina finansējumu, sniedz konsultācijas un tehnisko atbalstu attīstības valstu valdībām – IBRD palīdz vidēja ienākuma un kredītspējīgām nabadzīgām valstīm; IDA palīdz pasaules nabadzīgākajām valstīm. Savukārt IFC un MIGA loma ir privātā sektora stiprināšana attīstības valstīs, nodrošinot finansējumu, tehnisko atbalstu, politiskā riska apdrošināšanu; ICSID nodrošina starptautisko investīciju strīdu izšķiršanu. [↑](#footnote-ref-6)
7. [↑](#footnote-ref-7)
8. *The World Bank Group Twin Goals & The Millennium Development Goals*, 2.lp, pieejams: <http://www.worldbank.org/content/dam/Worldbank/gmr/gmr2014/GMR_2014_Report_Card.pdf> ; [↑](#footnote-ref-8)
9. WBG dati, pieejams: <https://www.worldbank.org/en/topic/isp/overview>; [↑](#footnote-ref-9)
10. *“A Stronger World Bank Group for All”, World Bank Group.* 2017.gada 28.marts*,* 2.lp., pieejams: <http://siteresources.worldbank.org/DEVCOMMINT/Documentation/23745171/DC2017-0005.pdf>; [↑](#footnote-ref-10)
11. 2015.gadā ANO apstiprināja “Dienaskārtība ilgtspējīgai attīstībai 2030” (“Dienaskārtība 2030”), kas ietver 17 ilgtspējīgas attīstības mērķus (*Sustainable Development Goals* - SDGs), kurus ANO dalībvalstis apņemas sasniegt līdz 2030. gadam; [↑](#footnote-ref-11)
12. Jo zemāks Gini koeficients, jo augstāka vienlīdzība. [↑](#footnote-ref-12)
13. Valstis ar augstāko Gini koeficientu jeb lielāku ienākumu vienlīdzību ir Ukraina, Slovēnija, Slovākija, Čehija, Norvēģija, savukārt vislielākā ienākumu nevienlīdzība ir Dienvidāfrikā, Namībijā, Botsvānā, Centrālāfrikas Republikā. Latvijas Gini koeficients mājsaimniecību ienākumiem pēc nodokļu nomaksas ir viens no augstākajiem ES, 2017.gadā sastādot 34.5; [↑](#footnote-ref-13)
14. *World Bank. 2016. Poverty and Shared Prosperity 2016: Taking on Inequality. World Bank,* 10.lp., pieejams: <http://www.worldbank.org/en/publication/poverty-and-shared-prosperity> [↑](#footnote-ref-14)
15. Turpat, 5.lp.; IFC (2016), *Climate Investment Opportunities in Emerging Markets: An IFC Analysis. McKinsey Global Institute (2017), Bridging Infrastructure Gaps: Has the World Made Progress?*; UNCTAD (2014), *World Investment Report 2014 – Investing in the SDGs: An Action Plan*; [↑](#footnote-ref-15)
16. WBG augstākā lēmējinstitūcija ir pilnvarnieku valde, ko pārstāv dalībvalstu pilnvarnieki, lielākoties finanšu un attīstības lietu ministri. WBG pilnvarnieku Gada sanāksmē un Pavasara sanāksmē, kas tiek organizēta kopā ar IMF, pilnvarnieki sniedz politisko virzienu WBG, savukārt lēmumu pieņemšanu darba līmenī nodrošina pilnvarnieku deleģētie 25 direktori, kas pārstāv vienu vai vairākus no 189 akcionāriem. WBG pārstāvniecības atrodas vairāk kā 130 vietās pasaulē; [↑](#footnote-ref-16)
17. IBRD 2017.gada pārskats, 4.lp., pieejams: <http://pubdocs.worldbank.org/en/908481507403754670/Annual-Report-2017-WBG.pdf>; [↑](#footnote-ref-17)
18. IFC 2017.gada pārskats, 18.,19.lp. pieejams:
 [https://www.ifc.org/wps/wcm/connect/corp\_ext\_content/ifc\_external\_corporate\_site/annual+report/2017-online-report/printed-version](https://www.ifc.org/wps/wcm/connect/corp_ext_content/ifc_external_corporate_site/annual%2Breport/2017-online-report/printed-version) [↑](#footnote-ref-18)
19. WBG finanšu aizdošanas kapacitāte 2016.gadā bija vidēji USD 85 miljardi gadā; [↑](#footnote-ref-19)
20. WBG darbības stratēģijas īstenošanas progresa ziņojums *“Forward Look – a Vision for the World Bank Group in 2030 -Implementation Update”*, pieejams: <http://siteresources.worldbank.org/DEVCOMMINT/Documentation/23775499/DC2018_0005ForwardLookupdate_329.pdf>; [↑](#footnote-ref-20)
21. WBG finanšu gads sākas kalendārā gada 1.jūnijā un beidzas nākamā kalendārā gada 31.maijā; [↑](#footnote-ref-21)
22. WBG finanšu aizdošanas kapacitāte 2016.gadā bija vidēji USD 85 miljardi gadā; [↑](#footnote-ref-22)
23. IBRD finanšu aizdošanas kapacitāte 2016.gadā bija vidēji USD 27 miljardi gadā; [↑](#footnote-ref-23)
24. IFC finanšu aizdošanas kapacitāte 2016.gadā bija vidēji USD 27 miljardi gadā; [↑](#footnote-ref-24)
25. *Fragility, conflict, violence – FCV,* kasietvertādas valstis kāAfganistāna, Burundi, Centrālāfrikas Republika, Čada, Komoru salas, Kongo Demokrātiskā Republika, Kotdivuāra, Džibuti, Eritreja, Gambija, Gvineja-Bisava, Haiti, Kiribati, Kosova, Libērija, Mali, Maršalu salas, Mikronēzija, Mozambika, Mjanma, Papua-Jaungvineja, Sjerraleone, Zālamanu salas, Somālija, Dienvidsudāna, Sudāna, Sīrija, Togo, Tuvalu, Jemenas Republika, Rietumkrasts un Gazas josla, Zimbabve, Irāka, Libāna, Lībija*;* [↑](#footnote-ref-25)
26. WBG nodrošinās reaģēšanu uz nacionālām, reģionālām un globālām krīzēm, par prioritāti nosakot FCV situāciju eskalācijas un pārneses prevenciju un uzlabot to ietekmi ar privātā sektora iesaistes palielināšanu; [↑](#footnote-ref-26)
27. WBG būtiski stiprinās finansējumu klimata pārmaiņu risināšanā ar mērķi palielināt aizdevumus un investīcijas līdz vidēji 30 procentiem IBRD un 32 procentiem IFC 2019.-2030.gadā, tādējādi paredzot, ka IBRD un IFC klimata ieguvumi gadā būtu 1.7 reizes augstāki nekā bez kapitāla stiprināšanas pakotnes; [↑](#footnote-ref-27)
28. Lai būtiski mazinātu dzimumu līdztiesības trūkumus, WBG īstenos WBG Dzimumu līdztiesības stratēģiju *World Bank Group Gender Strategy (FY16-23): Gender Equality, Poverty Reduction and Inclusive Growth*; [↑](#footnote-ref-28)
29. Paredzēts, ka kapitāla palielināšanas rezultātā kapitāla mobilizācija ar IBRD un IFC palīdzību līdz 2030.gadam pieaugs 1.7 reizes; [↑](#footnote-ref-29)
30. WBG Kaskādes pieeja (ieviesta ar *Forward Look*) paredz WBG atbalsta sniegšanu saņēmējvalstīm, lai tās pēc iespējas vairāk piesaistītu privātā sektora finansējumu un ilgtspējīgus privātā sektora risinājumus, lai sasniegtu augstākos vides, sociālos un fiskālās atbildības standardus un izmantotu publisko finansējumu tikai tām jomām, kur privātais sektors nav optimāls vai ir nepieejams. Praksē tas nozīmē, ka WBG eksperti konsultē saņēmējvalstis, vai konkrētus projektus vislabāk būtu īstenot ar privātā sektora risinājumiem (finansējot vai sniedzot pakalpojumu) vai tomēr ir nepieciešams WBG atbalsts investīciju vides uzlabošanai (regulējuma reformai) vai risku mazināšanai (WBG risku mazināšanas instrumenti), lai palīdzētu sasniegt šādus privātā sektora risinājumus, *Maximizing Finance for Development: Leveraging the Private Sector for Growth and Sustainable Development, 1.lp;* [↑](#footnote-ref-30)
31. Attīstības komiteja (*Development Committee* – DC) ir WBG/IMF ministru līmeņa starpvaldību forums, kura mandāts ir sniegt rekomendāciju WBG/ IMF pilnvarnieku valdei par būtiskajiem attīstības jautājumiem un nepieciešamo finansējumu ekonomiskās attīstības veicināšanai attīstības valstīs. DC sastāv no 25 locekļiem - finanšu vai attīstības ministriem, kas pārstāv WBG/ IMF, un DC sanāksmes notiek divas reizes gadā – WBG/ IMF Pavasara un Gada sanāksmju formātā; [↑](#footnote-ref-31)
32. *Shareholding Review: Report to Governors at the Spring Meetings 2018;* [↑](#footnote-ref-32)
33. Atbilstoši neatkarīgajam izvērtējumam, IBRD ekspozīcijas palielināšana, vēl vairāk samazinot esošo rādītāju pašu kapitāls pret aizdevumiem (*Equity to Loan* *ratio* - E/L), nav iespējama (pēdējo divu gadu laikā tas samazināts no 23 uz 20 procentiem). Kapitāla pietiekamības ietvara pārskatīšana drīzāk palielinātu, nevis samazinātu kapitāla prasības; [↑](#footnote-ref-33)
34. Paredzēts, ka ienākumi no aizdevumu cenu palielinājuma tiks pilnībā saglabāti IBRD (t.i., netiks iekļauti pārskaitījumos uz IDA trīs resursu papildināšanas periodus līdz IDA21 2028.gadā) un tādējādi uzlabos IBRD ieņēmumu pozīciju par aptuveni USD 1.6 miljardiem līdz 2030.gadam; [↑](#footnote-ref-34)
35. IDA18 formula paredz iespēju veikt lielākus pārskaitījumus uz IDA, kad IBRD ir labāka finanšu pozīcija un attiecīgi samazināt pārskaitījumus, kad IBRD ieņēmumi ir mazāki, tādējādi piemērojot IDA18 formulu arī turpmākiem IBRD pārskaitījumiem uz IDA, tiks nodrošināti pārskaitījumi USD 7-8 miljardu apmērā līdz 2030.gadam, kas ir pieaugums par USD 102 miljardiem; [↑](#footnote-ref-35)
36. IBRD kapitāla pakotnes īstenošanai būs nepieciešams papildus administratīvais budžets aptuveni USD 3.4 miljardu apmērā līdz 2030.gadam. Tomēr bruto izmaksas tiks daļēji kompensētas ar USD 1.1 miljardiem no apjomradītiem ietaupījumiem un izmaksu ietaupījumiem, samazinot neto papildu budžeta vajadzību kopumā par aptuveni USD 2.2 miljardiem līdz 2030.gadam. Savukārt, īstenojot pasākumus, kas saistīti ar WBG atalgojuma metodoloģijas, korporatīvo iepirkumu, nekustamā īpašuma vajadzību pārskatīšanu, administratīvā sloga samazināšanu un citiem pasākumiem, līdz 2030.gadam tiks kopumā ietaupīti aptuveni USD 400 miljoni; [↑](#footnote-ref-36)
37. Atbilstoši IBRD Statūtu 2.panta 5.daļai, apmaksātais kapitāls sastāda 20 procentus, pārējie 80 procenti ir kapitāls uz pieprasījumu; [↑](#footnote-ref-37)
38. 245,773 no jauna emitētas daļas un 22,170 jau esošās, bet nepiešķirtās daļas; [↑](#footnote-ref-38)
39. Kopš 2017.gada 90 procenti no IFC kopējā kapitāla (USD 25.05 miljardi) sastāv no nesadalītās peļņas (USD 22.03 miljardi), savukārt apmaksātais kapitāls ir USD 2.57 miljardi; [↑](#footnote-ref-39)
40. ASV vēlas harmonizēt savu akciju sadalījumu IBRD un IFC, tāpēc neplāno piedalīties IFC kapitāla palielināšanā, tādējādi piedāvātie posmi IFC kapitāla palielināšanai ir apvienoti ar rezolūciju grozīt IFC Statūtus, lai palielinātu balsstiesību skaitu, kas nepieciešams kapitāla palielināšanai, no 80 procentiem uz 85 procentiem; [↑](#footnote-ref-40)
41. IFC saglabās aptuveni USD 5 miljardus nesadalītajā peļņā kā buferi iepējamai zaudējumu absorbcijai nākotnē; [↑](#footnote-ref-41)
42. Pēc kapitāla palielināšanas 2010.gadā Latvijas akciju sadalījums IFC (0,08) ir lielāks nekā IBRD (0,077), līdz ar to Latvija nepiedalīsies IFC selektīvā kapitāla palielināšanā (SCI); [↑](#footnote-ref-42)
43. IFC GCI tiks emitētas 4.58 miljoni jaunas akcijas, tai skaitā 970,559 akcijas (jeb 21.19 procenti no kopējā jauno akciju skaita), kas atbilst lielākā akcionāra akciju skaitam, taču, ņemot vērā, ka lielākais akcionārs nepiedalīsies GCI, šīs akcijas tiks proporcionāli sadalītas pārējiem dalībniekiem, un tādējādi lielākā akcionāra IFC akciju daļa samazināsies līdz 17.32 procentiem (ar balsstiesībām 16.39 procenti); [↑](#footnote-ref-43)
44. *Financial Sustainability Framework* mērķis ir nodrošināt, ka IBRD aizdevumi ir automātiski salāgoti ar ilgtspējīgu kapacitāti ilgtermiņā (paredzot, ka tālāka kapitāla palielināšana nebūs jāveic un pārskaitījumi uz IDA tiks veikti, balstoties uz IDA18 formulu) un kapitāls tiek izmantots efektīvi, saglabājot elastību reaģēšanai uz krīzes situācijām; [↑](#footnote-ref-44)
45. Tai skaitā atbilstoši Latvijas attīstības sadarbības politikas pamatnostādnēm 2016.-2020.gadam - Latvijas prioritārās jomas attīstības sadarbībā ir (1) publiskās pārvaldes attīstība un spēju stiprināšana, (2) uzņēmējdarbības attīstība un eksportspējas stiprināšana, (3) konfliktu novēršana un risināšana, miers un drošība, (4) demokrātiskas līdzdalības veicināšana un pilsoniskās sabiedrības attīstība, (5) izglītība un sabiedrības izpratnes veicināšana par attīstības sadarbību; [↑](#footnote-ref-45)
46. EDGE sertifikācija ir pasaulē vadošā novērtēšanas metodoloģija un biznesa sertifikācijas standarts dzimumu līdztiesības jomā. EDGE sertifikācija ir izveidota, lai palīdzētu organizācijām ne tikai radīt optimālus darba apstākļus sievietēm un vīriešiem, bet arī gūt no tā priekšrocības. EDGE sertifikācija strādā ar vairāk kā 170 organizācijām vairāk kā 48 valstīs un 23 industrijās; informācija pieejama : <http://edge-cert.org/>; [↑](#footnote-ref-46)
47. Latvija kļuva par IBRD un IDA dalībvalsti 1992. gada 11.augustā, IFC un MIGA 1993.gadā, un ICSID - 1997.gadā; [↑](#footnote-ref-47)
48. Informācija par WBG Latvijas projektiem pieejama šeit: <http://projects.worldbank.org/search?lang=en&searchTerm=Latvia> [↑](#footnote-ref-48)
49. 2017.gadā USD 1.5 miljonu apmērā, 2016.gadā USD 5.3 miljonu apmērā, 2015.gadā USD 0.3 miljonu apmērā; [↑](#footnote-ref-49)